Հավելված N 1

Արդարադատության նախարարի

2022 թվականի դեկտեմբերի 29-ի

N 797- Լ հրամանի

**ՀԱՅԵՑԱԿԱՐԳ**

**ՀԱՐԿԱԴԻՐ ԿԱՏԱՐՈՒՄՆ ԱՊԱՀՈՎՈՂ ԾԱՌԱՅՈՒԹՅԱՆ ՆՈՐ ՄՈԴԵԼԻ ՆԵՐԴՐՄԱՆ ՎԵՐԱԲԵՐՅԱԼ**

# 1. Ամփոփ համառոտագիր

Սույն հայեցակարգում ներկայացվում են Արդարադատության նախարարության Հարկադիր կատարումն ապահովող ծառայության նոր մոդելի ներդրման անհրաժեշտությունը, առաջարկվող մոդելի բաղադրատարրերը, դրանցից յուրաքանչյուրի ներդրման միջոցով լուծման ենթակա խնդիրները, նոր մոդելի ներդրմամբ ակնկալվող արդյունքները և դրա ազդեցությունը Հայաստանի Հանրապետությունում դատական ակտերի և հարկադիր կատարման ենթակա այլ ակտերի կատարման արդյունավետության վրա։

# 2. Հայեցակարգը մշակող մարմինը

Հայեցակարգը մշակվել է Արդարադատության նախարարության Հարկադիր կատարումն ապահովող ծառայության կողմից։

# 3. Ընթացիկ իրավիճակը և հայեցակարգի ընդունման անհրաժեշտությունը

Հայաստանի Հանրապետության հարկադիր կատարման համակարգում վերջին տարիներին իրականացվել և իրականացվում են շարունակական բարեփոխումներ, որոնք միտված են կատարողական վարույթի իրավական հիմքերի կատարելագործմանը, կատարողական վարույթի մասնակիցների իրավունքների ու օրինական շահերի պաշտպանության ապահովմանը և հարկադիր կատարման արդյունավետության բարձրացմանը։ Այս բարեփոխումների հիմնական ուղղվածությունը, սակայն, գրեթե միշտ եղել է կատարողական վարույթի իրականացման իրավական հիմքերի կատարելագործումը։ Մինչդեռ թե՛ ներպետական իրավակիրառ պրակտիկայի, թե՛ միջազգային փորձի ու հարկադիր կատարման ոլորտում հիմնարար նշանակություն ունեցող միջազգային իրավական (այդ թվում՝ խորհրդատվական բնույթ ունեցող) փաստաթղթերի ուսումնասիրության արդյունքում պարզ է դառնում, որ հարկադիր կատարման համակարգի արդյունավետությունը պայմանավորված է ոչ միայն կատարողական վարույթի իրականացման իրավական հիմքերի ամրագրմամբ, այլև հարկադիր կատարողի գործունեությանն առնչվող կազմակերպչական, տեխնիկական, ֆինանսական հարցերի, հարկադիր կատարողների սոցիալական ապահովության, վարձատրության արդյունավետ համակարգի ներդրման հետ։ Այլ կերպ ասած, կատարողական վարույթի մասին օրենսդրության կատարելագործմանը զուգահեռ անհրաժեշտ է ապահովել նաև հարկադիր կատարման ընդհանուր համակարգի գործունեության արդյունավետ կազմակերպումը։

Վերոնշյալի համատեքստում ակնհայտ է, որ առկա է Հարկադիր կատարումն ապահովող ծառայության (այսուհետ՝ նաև Ծառայություն) կառուցվածքի, հարկադիր կատարողի սոցիալական երաշխիքների կատարելագործման, Ծառայության գործառույթների առավել արդյունավետ իրականացումն ապահովող գործիքակազմի, կատարողական վարույթի իրականացման համար անհրաժեշտ տեխնիկական և այլ միջոցների ապահովման արդյունավետ համակարգի ներդրման և հարկադիր կատարող – քաղաքացի հաղորդակցության և կապի համակարգի կատարելագործման անհրաժեշտություն։

Սույն հայեցակարգի մշակման անհրաժեշտությունը պայմանավորված է Կառավարության 2022 թվականի հուլիսի 21-ի N 1133 - Լ որոշմամբ հաստատված՝ Հայաստանի Հանրապետության դատական և իրավական բարեփոխումների 2022-2026 թվականների ռազմավարությամբ ամրագրված՝ հարկադիր կատարման համակարգի բարեփոխումների ռազմավարական նպատակից բխող՝ Հարկադիր կատարումն ապահովող ծառայության նոր մոդելի ներդրման ռազմավարական ուղղության իրականացման ապահովման անհրաժեշտությամբ։

# 4. Ծառայության կառուցվածքային նոր մոդելի ներդրում

Հարկադիր կատարումն ապահովող ծառայության նոր մոդելը ենթադրում է Ծառայության բարեփոխում՝ առավել արհեստավարժ, առանձին ոլորտներում մասնագիտացված, բարեվարքության նախնական ու ընթացիկ ստուգում անցնող հարկադիր կատարողների ներգրավման, Ծառայության տեխնիկական հագեցածվածության բարելավման, հանրության շրջանում հարկադիր կատարողի կերպարի և գործառույթների վերաիմաստավոման միջոցով։

Այս ճանապարհին առաջնահերթ կարևորություն ունի հարկադիր կատարողի պաշտոնի հասարակական ընկալման արմատական փոփոխությունը և վերաիմաստավորումը՝ պարզապես բռնագանձող կամ հարկադրողից դեպի մարդկանց խախտված իրավունքները փաստացի վերականգնող և սոցիալական արդարության ապահովմանը նպաստող պաշտոնատար անձ: Այս նպատակին հասնելու համար կարևորագույն խնդիրներն են՝ վերանայել ու ըստ մասնագիտական կարիքների բարեփոխել հարկադիր կատարման ծառայողների պատրաստման ու շարունակական մասնագիտական վերապատրաստման համակարգը՝ ծրագրերի բովանդակության, դասընթացների արդյունավետության տեսանկյունից, բարձրացնել ծառայության այս տեսակի նկատմամբ գրավչությունը՝ նախատեսելով սոցիալական լրացուցիչ երաշխիքներ և ապահովելով ծառայողներին տրվող վարձատրության և վերջիններիս գործառույթների միջև ողջամիտ հարաբերակցություն, իրականացնել Ծառայության կառավարման արդյունավետութ­յան բարձրացմանը միտված քայլեր, ապահովել ծառայողների բարեվարքության նախնական ստուգման համակարգ։

Ծառայության նոր մոդելի ներդրումը ենթադրում է Ծառայությունում կազմակերպական ու կառուցվածքային այնպիսի փոփոխությունների կատարում, որոնք թույլ կտան նոր որակ հաղորդել Հայաստանի Հանրապետությունում հարկադիր կատարման ապահովման գործառույթի իրականացմանը՝ այդպիսով գործող համակարգը համապատասխանեցնելով ժամանակակից պահանջներին՝ անձնակազմի մասնագիտական պատրաստվածության ու կոմպետենցիաների բարելավման, հարկադիր կատարող-քաղաքացի արդյունավետ հաղորդակցության ապահովման, կատարողական գործողությունների իրականացման նոր գործիքակազմի ներդրման և նոր, առանձնահատուկ լիազորություններ ու գործիքակազմ ունեցող կառուցվածքային ստորաբաժանումների հիմնադրման միջոցով։

Ծառայության կառուցվածքային նոր մոդելի ներդրումը ենթադրելու է բարեփոխումների իրականացում՝ միանգամից մի քանի ուղղություններով։

## **4.1. Տեխնիկական նոր հնարավորություններով, հատուկ լիազորություններով օժտված և հատուկ պատրաստվածություն անձանց անձնակազմ ունեցող Օպերատիվ բաժնի հիմնադրում**

Հարկադիր կատարումն ապահովող ծառայության կողմից իրականացվող կատարողական վարույթներով մի շարք դեպքերում առաջանում է հետախուզվող գույքի հայտնաբերման, ֆիզիկական ուժ կամ հարկադրանքի միջոցներ կիրառելու կամ օպերատիվ արձագանք պահանջող այլ գործողությունների կատարման անհրաժեշտություն։ Կատարողական մի շարք վարույթներ և առանձին կատարողական գործողություններ իրենց բնույթով խիստ կոնֆլիկտային են։ Չնայած այս հանգամանքներին՝ այս խումբ կատարողական գործողությունները մինչ օրս իրականացվում են Ծառայության կառուցվածքային տարբեր բաժինների կողմից, որոնք ապահովված չեն ինչպես այդպիսի գործողություններ իրականացնելու համար անհրաժեշտ տեխնիկական միջոցներով, այնպես էլ հատուկ պատրաստվածություն անցած ու անհրաժեշտ նեղ մասնագիտացում ունեցող անձնակազմով։

Ծառայության նոր մոդելի ներդրման ճանապարհին առաջարկվում է ստեղծել կառուցվածքային նոր ստորաբաժանում՝ Օպերատիվ բաժին, որտեղ պաշտոնների համալրումը կիրականացվի հատուկ կարգով՝ պաշտոն զբաղեցնելու իրավունք վերապահելով միայն հարկադիր կատարողի նախապատրաստական դասընթացը հաջողությամբ ավարտած անձանց: Առանձնահատուկ ուշադրություն պետք է դարձվի կազմակերպվող դասընթացների արդյունավետությանը և դրանց թիրախային լինելուն, ինչպիսի նպատակով մշակվելու է հստակ ուսումնական պլան և դասընթացի անցկացման կարգ:

Դասընթացներն ընդգրկելու են նաև հրազենի և հատուկ միջոցների կիրառման համար անհրաժեշտ գիտելիքների ու հմտությունների, կոնֆլիկտային իրավիճակներում ճիշտ կողմնորոշման, կոնֆլիկտները հարթելու հոգեբանական հնարքների յուրացումը, կատարողական գործողությունների օպերատիվ ու արդյունավետ իրականացման համար անհրաժեշտ պրակտիկ հմտությունների յուրացումը։ Դասընթացների բաղադրիչներից մեկը նվիրված է լինելու հանրային ծառայողների բարեվարքության համակարգին։ Արդյունքում Օպերատիվ բաժնում կներգրավվեն մասնագիտական նախնական պատրաստվածություն անցած և կատարողական վարույթին առնչվող օրենսդրությանը, հարկադիր կատարողի լիազորություններին խորապես տիրապետող, անհրաժեշտ այլ հմտություններ ունեցող անձինք:

Նոր ստեղծվող Օպերատիվ բաժինը համալրված կլինի ժամանակակից պահանջներին համապատասխան տեխնիկական միջոցներով, հրազենով և հատուկ միջոցներով՝ նոր բաժնին վերապահելով հետախուզվող գույքի հայտնաբերման, ֆիզիկական ուժ կամ հարկադրանքի այլ միջոցներ կիրառելու անհրաժեշտություն առաջացնող կատարողական գործողությունների իրականացման և կոնֆլիկտայնություն ու անհապաղ և օպերատիվ արձագանք պահանջող այլ գործողությունների իրականացման գործառույթներ։

Նոր ստեղծվող բաժինն առաջարկվում է ապահովել հատուկ տրանսպորտային միջոցներով, որոնք հնարավորություն կտան մի կողմից ապահովել հետախուզվող տրանսպորտային միջոցների հայտնաբերումը, մյուս կողմից՝ բաժնի անձնակազմի գործունեության արդյունավետությունն ու անվտանգությունը։ Հաշվի առնելով նոր ստեղծվող բաժնի գործունեության առանձնահատկությունները՝ բաժնի համար առաջարկվում է հաստատել նաև նոր համազգեստ։

Միաժամանակ, նախատեսվում է ապահովել լրացուցիչ սոցիալական երաշխիքներ՝ տվյալ բաժնի ծառայողների համար, ինչը պետք է դրսևորվի ծառայողներին տրվող փաստացի վարձատրության բարձրացման տեսքով:

Ելնելով նոր ստեղծվող Օպերատիվ բաժնի գործունեության արդյունքներից՝ քննարկման առարկա է դառնալու Ծառայության ամբողջ համակարգն այս մոդելի կիրառման շրջանակներում վերափոխելու ուղղությամբ:

Որպես Ծառայության կառուցվածքի ու գործունեության բարեփոխման կարևորագույն ուղղություն առաջարկվում է նաև Ծառայության կառուցվածքում ունենալ հերթապահ մաս, որն օժտված կլինի նաև կատարողական վարույթի կողմերի և այլ շահագրգիռ անձանց ահազանգներին առավելագույն արագ և օպերատիվ կերպով արձագանքելու պարտականությամբ և կիրականացնի շուրջօրյա հերթապահություն՝ այդ թվում նաև ոչ աշխատանքային օրերին, ինչպես նաև կապահովի օպերատիվ արձագանք պահանջող մի շարք կատարողական գործողությունների իրականացումը։ Արդյունքում կբացառվեն կատարողական վարույթի կողմերի՝ հետախուզվող գույքի գտնվելու վայրի վերաբերյալ ոչ աշխատանքային օրերին կամ ոչ աշխատանքային ժամերին ստացված ահազանգերին ուշացումով արձագանքելու կամ չարձագանքելու, օպերատիվ արձագանք պահանջող կատարողական գործողություններն ուշացումով կատարելու դեպքերը, կբարձրանա քաղաքացիների վստահությունը Ծառայության նկատմամբ, կպակասեն դժգոհությունները՝ այդպիսով ապահովելով նաև հարկադիր կատարող-քաղաքացի առավել արդյունավետ հաղորդակցություն։

## **4.2. Մարզային բաժինների առավել կենտրոնացված գործունեություն՝ Ծառայության շարժական գրասենյակների ներդրման միջոցով ապահովելով Ծառայության հասանելիությունը բոլոր քաղաքացիների համար**

Ծառայության նոր մոդելի ներդրման շրջանակում առաջարկվում է ապահովել Ծառայության մարզային բաժինների, բաժանմունքների և նստավայրերի առավել օպտիմալ բաշխում։ Մասնավորապես, առաջարկվում է ներդնել քաղաքացիների համար Հայաստանի Հանրապետության ողջ տարածքում Ծառայության հասանելիության և իրենց մասնակցությամբ հարուցված կատարողական վարույթն իրականացնող հարկադիր կատարողի հետ հաղորդակցությունն ապահովելու նոր ինստիտուտ՝ Հարկադիր կատարումն ապահովող ծառայության շարժական գրասենյակներ։

Շարժական գրասենյակները սկզբնական շրջանում նախատեսվում է ներդնել պիլոտային, փորձնական ծրագրով՝ դրանք գործարկելով 1-2 մարզերում, հետագայում, ծրագրի հաջող իրականացման դեպքում, ընդլայնելով շարժական գրասենյակների գործողության շրջանակը։ Ներդրվող շարժական գրասենյակները թույլ կտան հնարավորինս նվազեցնել Հայաստանի Հանրապետության մարզերում Ծառայության գրասենյակների թիվը՝ այդպիսով ապահովելով մարզային բաժինների առավել բարձր կենտրոնացվածություն և հաշվետվողականություն, գործունեության օպտիմալացում և խնայելով ֆինանսական զգալի ռեսուրսներ՝ խնայված ռեսուրսներն ուղղելով նաև շարժական գրասենյակների ներդրմանը։

Շարժական գրասենյակների հիմնումն առաջարկվում է իրականացնել՝ հիմք ընդունելով վրացական հաջողված փորձը։ Մասնավորապես, առաջարկվում է ձեռք բերել հատուկ տրանսպորտային միջոցներ, դրանք կահավորելով գրասենյակային անհրաժեշտ սարքավորումներով և պարագաներով՝ համակարգիչներով, տպիչ սարքավորումներով և գույքով՝ այդպիսով ստեղծելով գրասենյակային միջավայր և ապահովելով հարկադիր կատարողի հետ քաղաքացու քաղաքակիրթ հաղորդակցության միջավայր։ Շարժական գրասենյակները նախապես հաստատված ժամանակացույցով շաբաթվա տարբեր օրերին կայցելեն մարզային տարբեր բնակավայրեր, որտեղ քաղաքացիները հնարավորություն կտան ծանոթանալ իրենց մասնակցությամբ կատարողական վարույթի նյութերին, հանձնել և ստանալ դիմումներ, դրանց փաստաթղթեր, ներկայացնել հայտարարագիր, պարզաբանումներ ստանալ կատարողական վարույթների ընթացքի, կատարողական վարույթով իրականացված գործողությունների վերաբերյալ։

Այսպիսով, Ծառայության մարզային բաժինների գործունեության նոր՝ նաև շարժական գրասենյակների միջոցով իրականացվող մոդելը թույլ կտա հարկադիր կատարման գործառույթը քաղաքացիների համար դարձնել ավելի մոտ, հասանելի և թափանցիկ՝ ապահովելով Հայաստանի Հանրապետության տարածքի ցանկացած կետում քաղաքացու համար իր մասնակցությամբ կատարողական վարույթին ծանոթանալու և իրեն հուզող բոլոր հարցերի պատասխաններն առդեմ ստանալու հնարավորություն՝ այդպիսով բնակչության շրջանում բարձրացնելով Ծառայության գործունեության վերաբերյալ իրազեկվածությունը, բարելավելով հարկադիր կատարողի կերպարի և ընդհանուր Ծառայության հանրային ընկալումը և խթանելով կատարողական վարույթի շրջանակում քաղաքացիների կողմից իրենց պարտավորությունների կամովին կատարումը։

## **4.3. Առգրավված գույքի պահպանության կազմակերպման նոր գործիքակազմի ներդրում**

Ծառայության կառուցվածքային և գործունեության կազմակերպման նոր մոդելի շրջանակում առաջարկվում է ներդնել կատարողական գործողությունների ընթացքում առգրավված տրանսպորտային միջոցների և այլ գույքի անվնաս պահպանման ապահովման նոր համակարգ՝ Ծառայությանը հատկացված համապատասխան տարածքը հատուկ պահպանվող տարածքի վերափոխելով և տարածքի անհրաժեշտ վերանորոգումն ու կահավորումն ապահովելով։ Մասնավորապես, առաջարկվում է հատուկ պահպանվող տարածքը վերանորոգել և կահավորել այնպես, որ ապահովվի միանգամից հազարից ավելի տրանսպորտային միջոցների անվնաս պահպանությունը՝ դրանք շրջակա միջավայրի, եղանակային գործոնների բացասական ազդեցությունից զերծ պահելու, հատուկ պահպանվող տարածք երրորդ անձանց չթույլատրված մուտքը կանխելու, տարածքի նկատմամբ պատշաճ հսկողությունը, այդ թվում՝ տեսահսկումն ապահովելու միջոցների ներդրմամբ։

Առգրավված գույքը հատուկ պահպանվող տարածք տեղափոխելու գործընթացը ծախսարդյունավետ կերպով իրականացնելու և տեղափոխման գործընթացը հնարավորինս օպերատիվ կերպով կազմակերպելու, տեղափոխման ընթացքում տրանսպորտային միջոցների և առգրավված այլ գույքի վնասվածքները բացառելու նպատակով առաջարկվում է ապահովել համապատասխան քարշակների, բեռնատար ավտոմեքենաների ձեռքբերումը։ Առգրավված գույքի պահպանման ողջ գործընթացն այդպիսով առաջարկվում է իրականացնել Ծառայության մարդկային և նյութատեխնիկական միջոցներով, ինչն արդյունավետ և կենտրոնացված իրականացնելու համար Ծառայության կառուցվածքային նոր մոդելի ներդրման շրջանակներում առաջարկվում է հիմնադրել նոր՝ Առգրավված գույքի պահպանության բաժին։

Որպես այս բաժնի գործառույթներ առաջարկվում է սահմանել առգրավված գույքը հատուկ պահպանվող տարածք տեղափոխելը, դրա փաստացի վիճակի արձանագրումը, գույքի պահպանությունն ապահովելը, հատուկ պահպանվող տարածքի վերահսկողությունը, համապատասխան հիմքերի առկայության դեպքում գույքը հատուկ պահպանվող տարածքից դուրս բերելը, գույքի պահպանության համար կատարվող ծախսերի հաշվառումը՝ հետագայում բավարար հիմքերի առկայության դեպքում դրանք կատարողական վարույթի մասնակիցներից գանձելու նպատակով։

Առգրավված գույքի պահպանության նոր բաժնի ստեղծումը հնարավորություն կտա առգրավված գույքի պահպանության առնչությամբ բոլոր գործառույթներն անմիջականորեն Ծառայության կողմից և կենտրոնացված իրականացնելու միջոցով ապահովել գույքի առավել անվնաս և պատշաճ պահպանությունը, էականորեն նվազեցնել առգրավված գույքի նկատմամբ ապօրինի գործողությունների կատարման հավանականությունը և բացառել մինչ գույքի հարկադիր իրացումը գույքի փաստացի վիճակի վատթարացումը, արդյունավետ դարձնել առգրավված գույքի պահպանության ուղղությամբ իրականացվող վարչարարությունը։

Հատուկ պահպանվող ընդարձակ տարածքի շահագործումն իրական հնարավորություն է նաև հարկադիր էլեկտրոնային աճուրդով գույքի իրացվելիությունը բարձրացնելու համար, քանի որ տարածքը հնարավորություն կտա աճուրդի մասնակիցների և գնորդների համար ապահովել աճուրդի ներկայացվող գույքերի փաստացի վիճակին ծանոթանալու, դրանք տեղում զննելու հնարավորությունը, իսկ տարածքի պատշաճ պահպանվածության արդյունքում՝ նաև բարձրացնելու հարկադիր էլեկտրոնային աճուրդի գրավչությունը։

## **4.4. Կատարողական վարույթների իրավական ուղեկցումը և գույքի հարկադիր իրացմանը մասնագիտական օժանդակությունն ապահովող նոր բաժնի ստեղծում**

Կատարողական վարույթի շրջանակում հաճախ անհրաժեշտ է լինում իրականացնել այնպիսի գործողություններ, որոնք իրավաբանական մասնագիտական համապարփակ և խորը գիտելիքներ են պահանջում, այդպիսի գործողությունների իրականացման կամ փաստաթղթերի կազմման հարցում համապատասխան մասնագիտացում։ Չնայած այն հանգամանքին, որ հարկադիր կատարողի պաշտոնը զբաղեցնելու համար պարտադիր պահանջ է համարվում իրավական գիտելիքների որոշակի ծավալի տիրապետելը, կատարողական վարույթի ընթացքում ծագող մի շարք հարցերի կապակցությամբ հարկադիր կատարողն ունենում է իրավաբանական մասնագիտական խորհրդատվության և աջակցության անհրաժեշտություն։

Հատուկ գիտելիքներ ու մասնագիտացում է պահանջում նաև կատարողական վարույթի շրջանակում գույքի հարկադիր իրացման ապահովման գործընթացը՝ հարկադիր էլեկտրոնային աճուրդի էլեկտրոնային համակարգում յուրաքանչյուր լոտն աճուրդի ներկայացնելը, լոտի նկարագիրը պատշաճ լրացնելը, հերթական աճուրդների կազմակերպումը, աճուրդի մասնակիցների, գնորդի ծանուցումն ապահովելը, հարկադիր էլեկտրոնային աճուրդի համակարգում աճուրդի մասնակիցների գրանցումն ու աճուրդին մասնակցելու գործընթացում առաջացող տեխնիկական խնդիրների լուծումը։

Վերոգրյալի համատեքստում ակնհայտ է, որ թե՛ կատարողական վարույթի իրավական ուղեկցումը և հատուկ իրավաբանական գիտելիքներ պահանջող առանձին կատարողական գործողությունների իրականացումը, թե՛ գույքի հարկադիր իրացման գործընթացի մասնագիտական օժանդակությունն այնպիսի գործառույթներ են, որոնք տեսականորեն կարող են վերապահվել առանձին հարկադիր կատարողներին, սակայն դրանց իրականացումը միայն հարկադիր կատարողների կողմից խիստ կծանրաբեռնի հարկադիր կատարողի՝ առանց այդ էլ գերծանրաբեռնված աշխատանքը՝ մյուս կողմից վերջինիս համար պարտադիր դարձնելով իրավաբանական խորը մասնագիտական գիտելիքների և տեխնիկական մի շարք գիտելիքների ու հմտությունների տիրապետելը։ Ընդ որում, նույնիսկ նման պահանջների առաջադրումը չի կարող երաշխավորել վերոգրյալ խնդիրների որակյալ և արդյունավետ լուծում՝ հատկապես այն պայմաններում, երբ բարձրագույն իրավաբանական կրթությունը և համակարգչային խորը գիտելիքների ու հմտությունների տիրապետելը հարկադիր կատարողի պաշտոնը զբաղեցնելու համար պարտադիր չեն։

Այսպիսով, Ծառայության նոր մոդելի շրջանակում առաջարկվում է ստեղծել նոր՝ Կատարողական վարույթների իրավական ուղեկցման և գույքի հարկադիր իրացման ապահովման բաժին, որի գործառույթներն են լինելու հատուկ իրավական գիտելիքներ պահանջող կատարողական գործողությունների իրականացումը, ինչպիսիք են կատարողական վարույթի շրջանակում հանցագործության վերաբերյալ հաղորդումների, վարչական պատասխանատվության ենթարկելու վերաբերյալ հայցադիմումների կազմումը, կատարողական թերթի պարզաբանման դիմումների կազմումը, հարկադիր էլեկտրոնային աճուրդի արդյունքում գնորդների հետ պայմանագրերի կնքումը, Հայաստանի Հանրապետությունից պարտապանի կամ անչափահաս երեխայի ելքի արգելք ենթադրող կատարողական վարույթների իրականացման իրավական աջակցությունը, այդ թվում՝ իրավասու պետական մարմինների հետ համագործակցության ապահովումը, հարկադիր կատարողների գործողությունների, որոշումների ու անգործության դեմ բերված բողոքների քննության իրավական ուղեկցումը, համապատասխան որոշումների նախագծերի կազմումը, մյուս կողմից՝ հարկադիր էլեկտրոնային աճուրդով գույքի իրացման գործընթացի ապահովումը՝ ՝ այդպիսով ապահովելով այս խումբ գործողությունների կատարման միասնական պրակտիկան, պատշաճ որակը և իրավաբանորեն հիմնավորվածութ­յունը և հարկադիր կատարողներին չծանրաբեռնելով խորը մասնագիտական գիտելիքներ պահանջող գործողությունների կատարմամբ։

Հարկ է ընդգծել, որ Ազգային ժողովի կողմից ընդունվել է «Դատական ակտերի հարկադիր կատարման մասին» օրենքում լրացումներ կատարելու մասին նախագիծը, որով ամրագրվել է կատարողական վարույթի շրջանակում առանձին գործողությունների կատարումն այլ հարկադիր կատարողի կամ այլ ստորաբաժանման վերապահելու իրավական հնարավորություն։ Այս նախագծի ընդունումը, ի թիվս այլնի, ստեղծել է բավարար իրավական հիմքեր՝ Կատարողական վարույթների իրավական ուղեկցման և գույքի հարկադիր իրացման ապահովման բաժնի կազմավորման և որոշակի գործողությունների իրականացումն այս բաժնին վերապահելու համար։

# 5. Հարկադիր կատարողների վարձատրության նոր՝

# արդյունքահեն համակարգի ներդրում

Ծառայության նոր մոդելի ներդրումը և Ծառայության կազմակերպակառուցվածքային բարեփոխումները չեն կարող ապահովել ակնկալվող արդյունքները, քանի դեռ հարկադիր կատարողների համար ապահովված չեն սոցիալական բավարար երաշխիքներ, մասնավորապես՝ պատշաճ վարձատրություն, որը հարկադիր կատարման ողջ համակարգի հիմնական շարժիչ ուժն է։

Արդարադատության արդյունավետության եվրոպական հանձնաժողովի (CEPEJ) կողմից ընդունված՝ Հարկադիր կատարման վերաբերյալ Եվրոպայի խորհրդի հանձնարարականների կատարման վերաբերյալ ուղեցույցն (Ստրասբուրգ, 9 – 10 Դեկտեմբեր, 2009) ամրագրել է, որ այն դեպքում, երբ հարկադիր կատարողը պետական ծառայող է, պետությունը պարտավոր է վերջինիս համար երաշխավորել պատշաճ վարձատրություն՝ հաշվի առնելով վերջինիս փորձառությունը, մասնագիտական պատրաստվածությունը և նրա կողմից իրականացվող գործունեության առանձնակի բարդությունները։ Եվրոպայի խորհրդի նախարարների կոմիտեի թիվ Rec(2003)17 հանձնարարականի 4-րդ կետը ևս սահմանում է հարկադիր կատարողների ողջամիտ և պատշաճ վարձատրության պահանջը։

Հարկադիր կատարման համակարգի գործունեության կազմակերպման միջազգային փորձը վկայում է այն մասին, որ այդ համակարգի գործունեության արդյունավետության համար հիմնաքարային նշանակություն ունի հարկադիր կատարողի փաստացի կատարած աշխատանքի և վերջինիս վարձատրության միջև ուղղակի և անմիջական կապի ապահովումը, այլ կերպ ասած՝ վարձատրության արդյունքահեն համակարգի ներդրումը։

Հարկադիր կատարումն ապահովող ծառայության նոր մոդելի շրջանակում Հայաստանի Հանրապետության պետական կառավարման համակարգում առաջին անգամ առաջարկվում է ներդնել աշխատանքի վարձատրության արդյունքահեն համակարգ, որը հնարավորություն կտա հարկադիր կատարողի վարձատրության համակարգի որոշ տարրեր փոխկապակցել վերջինիս կողմից փաստացի իրականացված կատարողական գործողությունների և դրանց արդյունավետության հետ։

Առաջարկվող մոդելը որպես պիլոտային ծրագիր 2022 թվականի սեպտեմբեր ամսվանից գործարկվել է Ծառայությունում։ Ներդրված համակարգի շրջանակում յուրաքանչյուր ամսվա համար հավաքագրվում են յուրաքանչյուր հարկադիր կատարողի կողմից իրականացված կատարողական կոնկրետ գործողությունների վերաբերյալ քանակական տվյալներ, որոնց հիման վրա հաշվարկվում են միավորներ։ Արդյունքում, հարկադիր կատարողի կողմից տվյալ ամսվա ընթացքում կուտակված միավորների հանրագումարի և մեկ միավորի դրամական արժեքի արտադրյալով հաշվարկվում է ի լրումն հիմնական աշխատավարձի հարկադիր կատարողին վճարման ենթակա պարգևատրման չափը։

Պիլոտային ծրագրով պարգևատրման արդյունքահեն համակարգի մյուս բաղադրատարր է սահմանվել Ծառայության առանձին բաժինների կողմից սահմանված պլանային առաջադրանքները գերազանցող չափով գումարի բռնագանձումը։ Այսպիսով, վարձատրության նոր մոդելի այս բաղադրատարրերը թույլ են տալիս բարձրացնել հարկադիր կատարողի աշխատանքի արդյունավետությունը, խրախուսել թիրախային մի շարք կատարողական գործողությունների իրականացումը, թիմային արդյունավետ աշխատանքը, ապահովել հարկադիր կատարողի պատշաճ վարձատրությունը, ինչն իր հերթին թույլ կտա բարձրացնել հարկադիր կատարողի պաշտոնի գրավչությունը և ներգրավել մասնագիտական առավել բարձր պատրաստվածություն ունեցող կադրերի։

Ծառայության նոր մոդելի շրջանակում առաջարկվում է պահպանել վարձատրության արդյունքահեն համակարգը՝ պիլոտային ծրագրով ներդրված կամ այլ մոդելով, ինչը Ծառայության ամբողջական բարեփոխման ճանապարհին կարևորագույն նշանակություն ունեցող քայլ է։ Նոր մոդելի շրջանակներում որպես վարձատրության արդյունքահեն համակարգի պահպանման եղանակ կարող է դիտվել նաև հարկադիր կատարողների ատեստավորումը և ատեստավորման արդյունքների հիման վրա հավելավճար ստանալու իրավունք ձեռք բերելու կառուցակարգի ներդրումը։

# 6. Հարկադիր կատարողների բարեվարքության ապահովման համակարգի ներդրում

Ծառայության նոր մոդելի ներդրումը ներառում է նաև հարկադիր կատարողների բարեվարքության երաշխավորմանն ու բարձրացմանն ուղղված մի շարք միջոցառումների իրականացում։

Մասնավորապես, «Հանրային ծառայության մասին» օրենքի 28-րդ հոդվածը սահմանում է, որ պետական պաշտոն զբաղեցնող անձանց՝ նույն օրենքով սահմանված վարքագծի սկզբունքներից բխող վարքագծի կանոնները սահմանվում են Կոռուպցիայի կանխարգելման հանձնաժողովի ընդունած վարքագծի կանոնագրքով: Այլ հանրային ծառայողների՝ սույն օրենքով սահմանված վարքագծի սկզբունքներից բխող վարքագծի կանոնները կարող է սահմանել հանրային ծառայության տվյալ տեսակը ղեկավարող մարմինը՝ ոլորտային առանձնահատկությունների առկայության դեպքում: Դրանց չսահմանման դեպքում գործում են քաղաքացիական ծառայողների վարքագծի կանոնները:

Կոռուպցիայի կանխարգելման հանձնաժողովի 2022 թվականի հունիսի 17-ի թիվ 01-Ն որոշմամբ հաստատվել են Հանրային ծառայողների վարքագծի տիպային կանոնները։ Հարկադիր կատարման ծառայությունը, սակայն, որպես հանրային ծառայության առանձին տեսակ, ունի մի շարք առանձնահատկություններ, որոնց պայմաններում հարկադիր կատարողի վարքագծի առանձին կանոնակարգի սահմանումը կարևորագույն նշանակություն ունի հարկադիր կատարողների բարեվարքության պատշաճ ապահովման գործում։ Մասնավորապես, կատարողական գործողությունների ընթացքում կատարողական վարույթի մասնակիցների հետ առդեմ շփման անխուսափելիությունը, հարկադիր կատարողի կողմից վարույթի շրջանակում իրականացվող ցանկացած գործողության ուղղակի կապը նրանց իրավունքների հետ և հարկադիր կատարողի աշխատանքի ոչ գրասենյակային բնույթը պահանջում են առանձնահատուկ մոտեցում և հարկադիր կատարողի վարքագծի կանոնների պատշաճ մշակման ուղղությամբ մեծ ջանքերի գործադրում։

Հարկադիր կատարողի վարքագծի կանոնների սահմանումը ենթադրում է նաև դրանց պահպանման նկատմամբ հսկողության պատշաճ համակարգ։ Այս հարցում կարևորագույն նշանակություն ունի հարկադիր կատարողների էթիկայի հանձնաժողովների ձևավորման՝ հարկադիր կատարման ծառայության ոլորտային առանձնահատկություններն արտացոլող կարգի ամրագրումը։

Անհրաժեշտ է ապահովել նաև հարկադիր կատարողների համար վարքագծի կանոնների հասանելիությունը, հաստատված վարքագծի կանոններին վերջիններիս տիրապետելը և դրանց պահպանման նկատմամբ բազմաստիճան վերահսկողությունը, օրենսդրական իմպերատիվ նորմերից զատ նաև վարքագծի կանոնների խախտման առնչությամբ ստացված ահազանգերին պատշաճ և համարժեք արձագանքը, մյուս կողմից՝ կատարողական վարույթի մասնակիցների համար հարկադիր կատարողի ոչ բարեվարք վարքագիծը բարձրաձայնելու հասանելի և անկաշկանդ հնարավորությունը։

# 7. Հարկադիր կատարողների վերապատրաստման նոր համակարգի ներդրում

Արդարադատության արդյունավետության եվրոպական հանձնաժողովի (CEPEJ) կողմից ընդունված՝ Հարկադիր կատարման վերաբերյալ Եվրոպայի խորհրդի հանձնարարականների կատարման վերաբերյալ ուղեցույցը, Եվրոպայի խորհրդի նախարարների կոմիտեի թիվ Rec(2003)17 հանձնարարականը և հարկադիր կատարման համակարգի կազմակերպմանն առնչվող մյուս հիմնարար փաստաթղթերն առանձնահատուկ շեշտադրում են հարկադիր կատարողների նախնական և շարունակական վերապատրաստումների կազմակերպման անհրաժեշտությունը՝ ընդ որում, կարևորելով վերապատրաստումների նպատակների և բարձր կազմակերպվածության ապահովման անհրաժեշտությունը։ Վերոնշյալ ուղեցույցը մասնավորեցնում է վերապատրաստումների անհրաժեշտ ուղղությունները, որոնք են հարկադիր կատարման սկզբունքները, խնդիրները, կատարողական վարույթի փուլերը, հարկադիր կատարողի լիազորությունները, վարքագծի և էթիկայի կանոնները և այլն։

Հարկադիր կատարումն ապահովող ծառայության նոր մոդելի ներդրումը, հարկադիր կատարողների համար անհրաժեշտ մասնագիտական գիտելիքների ու հմտությունների ապահովումը ենթադրում են նաև հարկադիր կատարողների վերապատրաստման նոր համակարգի ներդրման անհրաժեշտություն։ Այս համակարգի ներդրումը ենթադրում է նախ հարկադիր կատարման պաշտոնը զբաղեցնելուց առաջ կամ պաշտոնը ստանձնելու նախնական շրջանում վերապատրաստման որոշակի պարտադիր դասընթացների իրականացում բոլոր հարկադիր կատարողների համար։ Մյուս կողմից, առաջարկվում է ներդնել շարունակական վերապատրաստումների համակարգ՝ հարկադիր կատարողների համար սահմանելով որոշակի պարտադիր դասընթացներ կամ օրացուցային տարվա ընթացքում վերապատրաստման դասընթացների միջոցով հավաքագրման ենթակա որոշակի կրեդիտներ։ Վերապատրաստման նման համակարգը թույլ կտա ոչ միայն ապահովել հարկադիր կատարողի պաշտոնը ստանձնող անձանց մասնագիտական պատշաճ պատրաստվածությունը, այլև արդեն իսկ այդ պաշտոնը զբաղեցնող անձանց գիտելիքների ու հմտությունների շարունակական զարգացումը՝ այդպիսով նոր որակ ու զարգացման նոր թափ հաղորդելով հարկադիր կատարման ողջ համակարգին։

Որպես վերապատրաստման դասընթացների առաջարկվող համակարգի հիմք կարող են ծառայել Քննչական կոմիտեում ինքնավար պաշտոն զբաղեցնող անձանց և դատախազների համար ներկայումս Հայաստանի Հանրապետությունում կիրառվող վերապատրաստման համակարգերը։

Այսպիսով, վերապատրաստման համակարգը ևս կարևորագույն նշանակություն ունի Ծառայության նոր մոդելի պատշաճ կենսագործումն ապահովելու և հարկադիր կատարման ապահովման գործառույթը որակական նոր դաշտ տեղափոխելու հարցում։ Ընդ որում, վերապատրաստման այս համակարգի ներդրումը բխում է նաև Կառավարության 2022 թվականի հուլիսի 21-ի N 1133 - Լ որոշմամբ հաստատված՝ Հայաստանի Հանրապետության դատական և իրավական բարեփոխումների 2022-2026 թվականների ռազմավարությամբ ամրագրված՝ Ծառայության անձնակազմի վերապատրաստման և իրազեկման ապահովման միջոցառման իրականացման անհրաժեշտությունից։

# 8. Ծառայության նոր մոդելի այլ բաղադրատարրեր

Ծառայության նոր մոդելի շրջանակում նախատեսվում է ներդնել նաև հարկադիր կատարողի ծանրաբեռնվածությունը նվազեցնելու և հարկադիր կատարողի ժամանակն ու ջանքերը կատարողական առավել բարդ և կարևոր գործողությունների կատարմանն ուղղելուն ուղղված մի շարք գործիքներ։

Նախ, կատարողական վարույթների էլեկտրոնային նոր համակարգի և հարկադիր էլեկտրոնային աճուրդի նոր համակարգի ներդրման արդյունքում առաջարկվում է ապահովել կատարողական մի շարք գործողությունների իրականացումն էլեկտրոնային եղանակով։

Երկրորդ, Ազգային ժողովի կողմից երկրորդ ընթերցմամբ ընդունված՝ ««Դատական ակտերի հարկադիր կատարման մասին» օրենքում լրացումներ կատարելու մասին» ուժի մեջ մտնելու պայմաններում հնարավոր կլինի կատարողական վարույթի շրջանակում մի շարք օժանդակ գործողությունների իրականացումը վերապահել Ծառայության այլ ստորաբաժանումների աշխատակիցներին, իսկ որոշակի պարզ, տեխնիկական բնույթի աշխատանք պահանջող գործառույթների իրականացումը՝ տվյալ բաժնի տեխնիկական գործառույթներ իրականացնող աշխատակիցներին կամ Ծառայության առաջատար խմբի առավել ցածր դասի պաշտոն զբաղեցնող աշխատակիցներին՝ այդպիսով ապահովելով հարկադիր կատարողի աշխատանքի ողջամիտ ծանրաբեռնվածություն և ժամանակատար ու մասնագիտական հատուկ գիտելիքներ պահանջող գործողությունների իրականացման ավելի բարձր որակ։

Միաժամանակ, առաջարկվում է վերանայել հարկադիր կատարողի պաշտոնը զբաղեցնելու համար սահմանված մասնագիտական պահանջները, ինչը, ի թիվս այլնի, ներկայումս Ծառայությունում պաշտոն զբաղեցնող և հարկադիր կատարողի գործունեությանն օժանդակող գործառույթներ իրականացնող, սակայն հարկադիր կատարողի պաշտոնը զբաղեցնելու համար անհրաժեշտ մասնագիտական պահանջներին չբավարարող անձանց հնարավորություն կընձեռի մասնակցել հարկադիր կատարողի թափուր պաշտոնը համալրելու նպատակով հայտարարվող մրցույթին՝ այդպիսով ապահովելով նաև Ծառայության թափուր պաշտոնների համալրումը և հարկադիր կատարողի թափուր պաշտոնները Ծառայությունում աշխատանքի որոշակի փորձառություն և անհրաժեշտ հմտություններ ունեցող անձանցով համալրումը։

Այսպիսով, Ծառայության նոր մոդելի ներդրումն իրականացվելու է մի քանի ուղղությամբ համաժամանակյա և շարունակական ջանքեր պահանջող, սակայն առանձին հարկադիր կատարողի և ողջ Ծառայության գործունեության արդյունավետության բարձրացման, հարկադիր կատարողի պաշտոնի գրավչության բարձրացման և հարկադիր կատարողի պաշտոնի հասարակական ընկալման բարելավման ճանապարհին անխուսափելի անհրաժեշտություն ու կարևորություն ունեցող քայլերի տեսքով, որոնք վերջնարդյունքում ապահովելու են Հարկադիր կատարումն ապահովող ծառայության և հարկադիր կատարողի գործունեության նոր որակ։